**Bernáth Kinga, Móricz Zsigmond Alapiskola és Óvoda- Diósförgepatony**

**3. kategória**

**Tanár: Mgr. Orisko Éva**

**Egy kamaszlány a háború poklában, avagy Gina története**

Nagyon szeretek olvasni, csak úgy „falom” a jobbnál jobb történeteket. Minden mű más-más élményt vált vagy adott esetben váltott ki belőlem. Sokat töprengtem, hogy mégis melyik az a regény, melyet a hozzám hasonló korú lányoknak ajánlanék. Választásom Szabó Magda Abigél című könyvére esett.

Először a magyar irodalom órán hallottam erről a műről. A tanító néni felolvasott belőle részleteket, lelkesen ajánlotta, mígnem rászántam magam az elolvasására. Fantasztikus volt. A történet hűen tükrözi a második világháború okozta bonyodalmakat, szenvedéseket, érzelmi megpróbáltatásokat. Mikor a mókát és a kacagást felváltja a szomorúság, csalódás, düh. A főhős Vitay Georgina életén keresztül nyerünk betekintést az Árkodon található Matula gimnáziumbeli diáklányok életébe. A Matula rendkívül szigorú intézmény, amely arra kényszerítette a lányokat, hogy egyenruhában járjanak, hajukat befonva hordják, a zsoltárokat pedig kívülről fújniuk kellett. Gina nagyon elkényeztetett kislány, aki eddig jóformán azt se tudta, mi az a szigor, hiszen a Sokoray Atala Gimnáziumban állandóan a mókához és a szórakozáshoz szokott. Amíg otthon a lányok kedvükre festhették és illatosíthatták magukat, a Matulában minden efféle szépítkezési szert elvettek tőlük. A hősnő sikeresen megmenti az otthonról hozott retikülje tartalmát. Hogyan is hagyhatná veszni, hiszen az az egyetlen tárgy, ami megmaradt számára az otthonából. Georgina nem is tudja ott-tartózkodásának okát, hiszen édesapja, Vitay tábornok minden magyarázat nélkül viszi a nyugati határ mellé, Árkodra. Ginát megviseli az iskolaváltás, többször próbálkozik szökéssel - sikertelenül.

Számomra az egyik legszimpatikusabb szereplő a lágyszívű latintanár, Kőnig. Bár megakadályozza a lány szökését (amiért a lány teljesen meggyűlöli őt), a tanár titkon mindig segít neki, hiszen ő maga Abigél, a legendás csodatevő. Őszintén bevallva, én Horn Mici nénire gyanakodtam (ő is egykor a Matulába járt), bár elég árulkodó jel volt, amikor Gina szökésénél Kőnig tanár úr teljesen váratlanul megjelent a vonatállomáson, és hazavitte Ginát, emellett pedig megvédte őt. Gina, aki mindezt megtudja, nagyon elszégyelli magát, hogy gyűlölte azt az embert, akinek mindent köszönhetett.

Egy nap a tábornok megjelent az iskolában, és a kertbe hívta Ginát. Ekkor derült ki az igazság. Ginának ott kellett maradnia az intézetben, nehogy az ellenség megzsarolja a tábornokot, aki az ellenzéki mozgalom vezetője. Ő már tudja, hogy elvesztették a háborút, és az ellen harcol, hogy ez a gyűlöletes öldöklés véget érjen. A lány megőrzi a titkot, és immár „felnőttként" tér vissza az iskolába.

Ez a könyv, bár elsőre lányregénynek tűnik, egyúttal történelmi és lélektani regény is, ami hűen tükrözi a második világháború okozta bonyodalmakat, szenvedéseket, érzelmi megpróbáltatásokat. A könyv elolvasása után a filmsorozatot is megnéztem, és nagyon várom a könyvből készült musicalt is. Nagy örömömre iskolánk Budapestre, az Abigél megtekintésére szervez iskolai kirándulást.

Bízom benne, hogy miután más lányok is elolvassák a könyvet, úgy fognak gondolni rá, mint kedvenc könyvükre, amit életük során többször elővesznek, elolvasnak. Terveim közt szerepel Szabó Magda további regényeinek elolvasása, mivel úgy gondolom, érdekesek, fordulatosak történetei.